DELEGIRANA UREDBA KOMISIJE (EU) 2022/2074

z dne 20. julija 2022

o spremembi Uredbe (EU) št. 139/2014 glede opredelitve SNOWTAM

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/1139 Evropskega parlamenta in Sveta z dne 4. julija 2018 o skupnih pravilih na področju civilnega letalstva in ustanovitvi Agencije Evropske unije za varnost v letalstvu ter spremembi uredb (ES) št. 2111/2005, (ES) št. 1008/2008, (EU) št. 996/2010, (EU) št. 376/2014 ter direktiv 2014/30/EU in 2014/53/EU Evropskega parlamenta in Sveta ter razveljavitvi uredb (ES) št. 552/2004 in (ES) št. 216/2008 Evropskega parlamenta in Sveta ter Uredbe Sveta (EGS) št. 3922/91 (1) ter zlasti člena 39(1), točka (a), Uredbe,

ob upoštevanju naslednjega:

(1) Uredba Komisije (EU) št. 139/2014 (2) določa zahteve in upravne postopke v zvezi z aerodromi, vključno z določbami, ki zadevajo poročanje o razmerah na površini vzletno-pristajalne steze in izdajo obvestila, s katerim se obvešča o prisotnosti ali odstranitvi nevarnih razmer zaradi snega, ledu, plundre ali stoječe vode (SNOWTAM), v okviru globalne oblike poročanja.

(2) SNOWTAM bi moral biti ustvarjen pod določenimi pogoji, v skladu z določbami iz Priloge 15 h Konvenciji o mednarodnem civilnem letalstvu, ki je bila podpisana 7. decembra 1944 v Čikagu (v nadaljnjem besedilu: Čikaška konvencija), in določbami iz Postopkov za navigacijske službe zračnega prometa – upravljanje letalskih informacij (PANS-AIM, dok. 10066), ki jih je sprejela Mednarodna organizacija civilnega letalstva (ICAO).

(3) Opredelitev SNOWTAM iz Priloge I k Uredbi (EU) št. 139/2014 bi bilo treba spremeniti in uskladiti z opredelitvijo iz Priloge 15 k Čikaški konvenciji in z opredelitvijo iz drugih pravnih aktov Unije na tem področju, kot je Izvedbena uredba Komisije (EU) 2017/373 (3).

(4) Zato bi bilo treba Uredbo (EU) št. 139/2014 ustrezno spremeniti.

(5) V skladu s členom 75(2), točki (b) in (c), ter členom 76(1) Uredbe (EU) 2018/1139 je Agencija Evropske unije za varnost v letalstvu pripravila in Komisiji predložila mnenje št. 03/2022 (4) v zvezi z osnutki izvedbenih pravil –

SPREJELA NASLEDNJO UREDBO:

Člen 1 V Prilogi I k Uredbi (EU) št. 139/2014 se točka 41b. nadomesti z naslednjim: „41b. „SNOWTAM“ pomeni NOTAM posebne serije, ki se odda v standardni obliki zapisa in zagotavlja poročilo o stanju površine ter s katerim se obvešča o prisotnosti ali prenehanju nevarnih razmer zaradi snega, ledu, plundre, zmrzali, stoječe vode ali vode, ki je povezana s snegom, plundro, ledom ali zmrzaljo na območju premikanja;“.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 20. julija 2022 Za Komisijo predsednica Ursula VON DER LEYEN

(1) UL L 212, 22.8.2018, str. 1.

(2) Uredba Komisije (EU) št. 139/2014 z dne 12. februarja 2014 o določitvi zahtev in upravnih postopkov v zvezi z aerodromi v skladu z Uredbo (ES) št. 216/2008 Evropskega parlamenta in Sveta (UL L 44, 14.2.2014, str. 1).

(3) Izvedbena uredba Komisije (EU) 2017/373 z dne 1. marca 2017 o skupnih zahtevah za izvajalce storitev upravljanja zračnega prometa/izvajanja navigacijskih služb zračnega prometa in drugih funkcij omrežja za upravljanje zračnega prometa ter njihov nadzor, razveljavitvi Uredbe (ES) št. 482/2008, izvedbenih uredb (EU) št. 1034/2011, (EU) št. 1035/2011 in (EU) 2016/1377 ter spremembi Uredbe (EU) št. 677/2011 (UL L 62, 8.3.2017, str. 1).

(4) https://www.easa.europa.eu/document-library/opinions